Tarbijakaitse ja Tehnilise Järelevalve Amet (TTJA) tegi Sõnajalgade ettevõttele ettekirjutuse ehitustegevuse peatamiseks, kuna tuulepargi püstitamine kujutaks endast ohtu riigi julgeolekule ning radarite ja raadiosüsteemide häireteta toimimisele.

Kaitseministeerium väidab, et ei ole tuulikuid paigaldavale firmaga Eleon Green tuulepargi projekti kooskõlastanud. Kaitseministeeriumi kommunikatsioonijuht Susan Lilleväli rääkis Eesti Päevalehele, et kooskõlastatud oli vaid eelprojekt, milles on tuulikute maksimumkõrguseks määratud 185 meetrit, kuid rajatud tuulik on 220 meetri kõrgune.

Andres Sõnajala sõnul on jutt, et ehitusluba ei kehti, täiesti vale. „Absoluutne vale. Ehitusluba on olemas, seda on kinnitanud kohalik omavalitsus korduvalt, ka eile kinnitas avalikkusele seda. Ainult ehitusloa kehtivuse järelvalve õigus on riiklikult antud kohalikule omavalitsusele. Kaitseministri seisukoht on väär,“ sõnas ta.

„Kolm kooskõlastust on kaitseministeeriumiga, nad on kolm korda kooskõlastanud Aidu tuulepargi. Ma imestan ühte asja, et poliitikutel on lühike mälu, aga, et ametnikel on veel lühem mälu,“ lisab Oleg.

Andrese sõnul on Aidu tuulepargi projekt neile maksma läinud paarkümmend miljonit eurot. „Aga see on täiesti kurioosne juhtum Eestis, mida pole varem juhtunud, kui sul on kehtiv ehitusluba, kõik planeeringud, ehitusloa taotlused, kooskõlastused, kõik on olemas, veel kinnitused peale selle, et nad kehtivad. Ja siis saadetakse politsei peale, see on jõhker,“ ütleb ta.

„See süsteem töötab väga lihtsalt, härra Oidsalu (kaitseministeeriumi kaitseplaneerimise asekantsler Meelis Oidsalu – toim.) helistab tehnilise järelvalve ametisse, et riik püsiks murdumatuna ja tehnilise järelvalve amet võtab seda kõike puhta kullana, kui asekantsler härra Oidsalu ütleb, et ehitusluba ei kehti, siis see ei kehti. Ja oma keelu elluviimiseks kaasab politsei, riik töötabki niimoodi,“ räägib Oleg. „See on süvariik! Mõne poliitiku termineid kasutades...“ lisab Andres.